               AN COIMISIÚN EORPACH
            An Bhruiséil,3.9.2020
            COM(2020) 477 final
            2020/0228(NLE)
            Togra le haghaidh
            CINNEADH ÓN gCOMHAIRLE
            maidir le leithdháileadh cistí arna saoradh ó thionscadail faoin 10ú Ciste Eorpach Forbraíochta chun athshlánú a dhéanamh ar an tSaoráid um Shíocháin san Afraic

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               Bunaíodh an tSaoráid um Shíocháin san Afraic (AFP) in 2003 faoi chuimsiú Chomhaontú Cotonou
                  1
                le haghaidh thréimhse feidhme Chomhaontú Cotonou agus déantar é a chistiú as an gCiste Eorpach Forbraíochta (CEF), ciste atá lasmuigh de bhuiséad ginearálta an Aontais. Tá APF anois ar cheann de na príomhionstraimí chun an comhar idir an Afraic agus an tAontas Eorpach i dtaca leis an tsíocháin agus leis an tslándáil a chur chun feidhme.

               Faoin 11ú CEF, an ciste atá ann faoi láthair, leithdháileadh, i dtús báire, méid EUR 750 milliún ar APF le haghaidh na tréimhse 2014-2020. An méid sin, méid a bunaíodh ar na gealltanais APF faoin 10ú CEF, níor cuireadh san áireamh ann an méadú géar a tháinig ar mhéid airgeadais APF tar éis 2012, méadú a lean go 2015, nuair a theorannaigh an Coimisiún, go 80 % de ráta NA an ama sin, an maoiniú aige ar Oibríochtaí Tacaíochta Síochána (OTSanna) i dtaca le stipinní a íoctar le trúpaí agus le póilíní atá ar imscaradh faoi chuimsiú OTSanna atá faoi stiúir Afracach. An uasteorainn sin a tugadh isteach, tháinig cobhsú dá bharr ar chaiteachas APF, ach níor tháinig aon ísliú ar an gcaiteachas sin, arae an tsábháil a rinneadh trí thabhairt isteach na huasteorann ar ranníocaíochtaí APF i leith na stipinní, rinneadh í a fhritháireamh le méadú ar an líon iomlán OTSanna a bhíothas a chistiú. I dtaca leis an méadú ar éileamh, tharla sé go háirithe de bharr gur leanadh den chistiú ar oibríochtaí a bhí ann cheana (Misean an Aontais Afracaigh sa tSomáil), agus freisin de bharr gur bunaíodh OTSanna nua (Misean an Chomhphobail Eacnamaíoch de Stáit in Iarthar na hAfraice go Guine Bissau - ECOMIB, an Tascfhórsa Comhpháirteach Ilnáisiúnta in aghaidh Boko Haram, Fórsa Comhpháirteach G5 na Saiheile).

               Dá bhrí sin, rinneadh APF a athshlánú ceithre huaire go dtí seo, le hathshlánú dar méid iomlán EUR 1 635 mhilliún: dhá athshlánú dar méid EUR 150 milliún an ceann (arna chinneadh an 24 Meán Fómhair 2015
                  2
                agus 2 Lúnasa 2016
                  3
               , faoi seach) le haghaidh Chlár Gníomhaíochta 2014-2016, athshlánú eile, an tríú ceann, dar méid EUR 535 milliún (arna chinneadh an 2 Lúnasa 2016
                  4
               ) chun Clár Gníomhaíochta 2017-2018 a mhaoiniú, agus athshlánú eile, an ceathrú ceann, dar méid EUR 800 milliún (arna chinneadh an 11 Aibreán 2019
                  5
               ) chun Clár Gníomhaíochta 2019-2020 a mhaoiniú. Leis na cistí sin, is féidir na gníomhaíochtaí faoi APF a chur chun feidhme suas go deireadh 2020.

               I gcomhréir leis an togra ón gCoimisiún maidir le Creat Airgeadais Ilbhliantúil 2021-2027
                  6
                agus leis an moladh a rinne an tArdionadaí um Shaoráid Eorpach Síochána
                  7
               , táthar ag dréim, i dtaca leis na gníomhaíochtaí atá á gcistiú faoi láthair faoi APF, go ngabhfaidh an Ionstraim um Chomharsanacht, Forbairt agus Comhar Idirnáisiúnta agus an tSaoráid Eorpach Síochána orthu cúram na ngníomhaíochtaí sin ón 1 Eanáir 2021 amach. Chun leanúnachas agus iontaofacht na tacaíochta a thugann an tAontas Eorpach do ghníomhaíochtaí síochána agus slándála atá faoi stiúir Afracach a áirithiú, ba cheart aistriú rianúil ó APF go dtí na hionstraimí nua sin a éascú sa tréimhse ó Eanáir 2021 go Meitheamh 2021 nó sa tréimhse suas go dáta éaga Chomhaontú Cotonou, cibé tréimhse is luaithe acu.

               Is é cuspóir an dréacht-togra seo le haghaidh cinneadh ón gComhairle údarú na Comhairle a fháil chun cistí saortha ón 10ú CEF a úsáid chun athshlánú, le méid bhreise EUR 129 milliún, a dhéanamh ar APF. Agus na cistí sin á n‑úsáid, is é scála ranníocaíochta an 10ú CEF a chuirfear i bhfeidhm
                  8
               .

               •Comhsheasmhacht le forálacha beartais atá sa réimse beartais cheana

                  Sainítear i Straitéis Dhomhanda an Aontais Eorpaigh
                     9
                   go bhfuil an tsíocháin agus an tslándáil ar cheann de leasanna ríthábhachtacha an Aontais, agus deimhnítear ann freisin go bhfuil dlúthnasc idir an tslándáil laistigh den Eoraip agus an tsíocháin sna réigiúin chomharsanacha agus sna réigiúin ina mórthimpeall. Sa Chomhdhearcadh Eorpach athnuaite maidir leis an bhForbraíocht
                     10
                  , a glacadh in 2017, bunaítear “an tsíocháin” mar cheann dá chúig phríomhréimse fócais agus athdhearbhaítear ann tiomantas an Aontais Eorpaigh don ord domhanda riailbhunaithe, agus an t-iltaobhachas mar chroíchuid den ord sin.

                  Tá APF ar cheann de na príomhionstraimí chun an comhar idir an Afraic agus an tAontas Eorpach i dtaca leis an tsíocháin agus an tslándáil a chur chun feidhme faoi Straitéis Chomhpháirteach na hAfraice agus an Aontais Eorpaigh a glacadh i Liospóin in 2007. Ag an 4ú Cruinniú Mullaigh idir an Afraic agus an tAontas Eorpach in 2014, athdhearbhaíodh an tsíocháin agus an tslándáil a bheith ar cheann den chúig réimse tosaíochta i gcur chun feidhme na Straitéise Comhpháirtí. Ag an 5ú Cruinniú Mullaigh idir an tAontas Afracach agus an tAontas Eorpach, i Samhain 2017, chomhaontaigh na ceannairí ar cheithre thosaíocht straitéiseacha choiteanna le haghaidh na tréimhse uaidh sin go dtí an chéad Chruinniú Mullaigh eile, agus ar cheann de na tosaíochtaí sin bhí “An athléimneacht, an tsíocháin, an tslándáil agus an rialachas a neartú”. Mar fhorbairt leantach ar an gComhdhearcadh Eorpach nua maidir le Forbraíocht, a thugann aird ar an nasc idir an tslándáil agus an fhorbraíocht, agus mar fhorbairt leantach ar Straitéis Dhomhanda an Aontais, a leagann tábhacht ar an riachtanas atá le cur chuige comhtháite i leith coinbhleachtaí, tá an comhar i réimsí na síochána agus na slándála fós i gcroílár na Comhpháirtíochta idir an Afraic agus an tAontas Eorpach. Is sa chomhthéacs sin a shínigh an Coimisiún Eorpach agus Coimisiún an Aontais Afracaigh, an 23 Bealtaine 2018, Meabhrán Comhthuisceana maidir leis an tSíocháin, an tSlándáil agus an Rialachas, rud a thugann creat le haghaidh comhar feabhsaithe idir an tAontas Afracach agus an tAontas Eorpach chun aghaidh a thabhairt ar dhúshláin i réimse na síochána agus na slándála. An fócas sin ar leanúint den chomhar láidir le comhpháirtithe Afracacha, i réimsí na síochána agus na slándála, cuireadh ar bhonn níos daingne é le déanaí sa Teachtaireacht Chomhpháirteach ón gCoimisiún agus ón tSeirbhís Eorpach Gníomhaíochta Seachtraí (SEGS) “I dtreo Straitéis Chuimsitheach leis an Afraic”, Márta 2020
                     11
                  .

                  Trína fhágáil gur féidir do ghníomhaíochtaí APF leanúint go dtí lár 2021 nó go dtí dáta éaga Chomhaontú Cotonou, cibé dáta is luaithe acu, cuideoidh an togra seo leis an iarracht chun Spriocanna Forbartha Inbhuanaithe (SFIanna) na Náisiún Aontaithe a bhaint amach, go háirithe SFI 16 “Sochaithe síochánta ionchuimsitheacha a chur chun cinn ar mhaithe leis an bhforbairt inbhuanaithe, an ceartas a chur ar fáil do chách agus institiúidí éifeachtacha cuntasacha ionchuimsitheacha a bhunú ar gach leibhéal”.

                  Is as imchlúdaigh de chuid CEF – imchlúdaigh thíortha laistigh d’Eagraíocht ACC agus na himchlúdaigh réigiúnacha – a mhaoinítear APF de ghnáth. Na gníomhaíochtaí arna maoiniú le cistí breise arna leithdháileadh ar APF ón gcúlchiste feidhmíochta (“réserve non-mobilisable”), leanfaidh siad de bheith i gcomhréir leis na cuspóirí ginearálta agus leis na sainchuspóirí APF a leagtar síos sa straitéis le haghaidh thíortha laistigh d’Eagraíocht ACC
                     12
                  .

                  Úsáidfear na cistí breise i gcomhréir leis na rialacha agus na nósanna imeachta is infheidhme maidir leis an 11ú CEF. Déanfar clárú na gcistí sin a bhunú le leasú ar Chlár Gníomhaíochta APF 2019-2020, leasú lena n‑áireofar cur chun feidhme na ngníomhaíochtaí sa tréimhse ó Eanáir 2021 nó go dtí dáta éaga Chomhaontú Cotonou, cibé dáta is luaithe acu. Ní mór formheas COREPER a bheith ag an leasú sin ar Chlár Gníomhaíochta APF 2019-2020, sula nglaca an Coimisiún é, mar a fhoráiltear le hAirteagal 15(b) de Rialachán Cur Chun Feidhme an 11ú CEF
                     13
                  .

               •Comhsheasmhacht le beartais eile de chuid an Aontais

                  Neamhbhainteach

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Airteagal 1(4) de Chomhaontú Inmheánach an 11ú CEF
                     14
                  .

                  Cuireann Airteagal 1(4) de Chomhaontú Inmheánach an 11ú CEF de cheanglas ar an gComhairle gur d’aon toil a ghlacfaidh sí a cinneadh.

               •Coimhdeacht (maidir le hinniúlacht neamheisiach)

                  Neamhbhainteach

                     Is le comhaontú inmheánach idir ionadaithe na mBallstát a bhunaítear CEF agus cuirtear ar fáil trína bhíthin an deis cistí saortha a úsáid, má aontaíonn an Chomhairle amhlaidh
                     15
                  .

               •Comhréireacht

                  Tá an togra, agus go háirithe na méideanna a mholtar, bunaithe ar anailís chuimsitheach a rinne seirbhísí de chuid an Choimisiúin agus SEGS. Tá an togra bunaithe freisin ar an toimhde go rannchuideoidh comhpháirtithe eile ó thaobh an airgeadais de. Thairis sin, tá an deis ag Ballstáit an Aontais Eorpaigh ranníocaíochtaí ar bhonn deonach a dhéanamh trí APF.

               In Iúil 2016, ghlac an tAontas Afracach (AA) cinneadh tobhach 0.2 % a chur ar allmhairí incháilithe chun an tAontas Afracach a mhaoiniú. Is é cuspóir a bhí leis an gcinneadh maoiniú iontaofa intuartha a chur ar fáil le haghaidh na síochána agus na slándála ar an ilchríoch trí Chiste Síochána an Aontais Afracaigh. Tá dul chun cinn á dhéanamh i gcur chun feidhme na reachtaíochta riachtanaí agus na mbeart praiticiúil, cé gur ar luasanna éagsúla atáthar á dhéanamh sin ar fud Bhallstáit AA. Tá méid an chistithe atá ar fáil faoi Chiste Síochána AA ag dul i méid go seasta, agus tá os cionn EUR 160 milliún ann faoin tráth seo.

               •An rogha ionstraime

               Is é CEF an t-aon fhoinse cistithe atá ag APF ar leibhéal an Aontais. De bharr teorannuithe dlíthiúla, ní féidir ionstraimí AE atá ann cheana a mhaoinítear as buiséad ginearálta an Aontais a úsáid le haghaidh oibríochtaí a ngabhann impleachtaí míleata nó cosanta leo, ná chun tacú le tairbhithe míleata ach amháin i gcomhthéacs fothaithe acmhainneachta chun tacú leis an bhforbraíocht agus leis an tslándáil le haghaidh forbraíochta.

               I gcomhréir le hAirteagal 1(4) den Chomhaontú Inmheánach idir Ionadaithe Rialtais Bhallstáit an Aontais Eorpaigh, agus iad cruinn i dtionól den Chomhairle, maidir le maoiniú na cabhrach ón Aontas Eorpach faoin gcreat airgeadais ilbhliantúil don tréimhse 2014 go 2020, i gcomhréir le Comhaontú Comhpháirtíochta ACC-AE, agus maidir le leithdháileadh cúnaimh airgeadais do na Tíortha agus Críocha Thar Lear a bhfuil feidhm ag Cuid a Ceathair den Chonradh ar Fheidhmiú an Aontais Eorpaigh maidir leo
                  16
               , is í an Chomhairle a dhéanann cinneadh maidir le togra ón gCoimisiún.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Neamhbhainteach

               •Comhairliúcháin leis na páirtithe leasmhara

                  Neamhbhainteach

               •Bailiú agus úsáid saineolais

                  Neamhbhainteach

               •Measúnú tionchair

                  Neamhbhainteach

               •Oiriúnacht rialála agus simpliú

                  Neamhbhainteach

               •Cearta bunúsacha

               Neartú a dhéanamh ar ghné na gCeart Daonna de chosc coinbhleachtaí, den bhainistíocht ghéarchéime agus de phróisis iarchoinbhleachta, tá sin ar cheann de na príomhréimsí comhair faoin réimse tosaíochta “An tSíocháin agus an tSlándáil” de Straitéis Chomhpháirteach AE-an Afraic. I Meabhrán Comhthuisceana AA-AE maidir leis an tSíocháin, an tSlándáil agus an Rialachas a síníodh i mBealtaine 2018, cuirtear béim bhreise ar thábhacht lárnach na gCeart Daonna, ar a n‑airítear an comhrac in aghaidh foréigean inscne-bhunaithe le linn coinbhleachtaí, i mbaint amach na síochána agus na slándála ar ilchríoch na hAfraice.

               Faoi Chlár Gníomhaíochta APF 2019-2020
                  17
               , dírítear aire ar leith ar ghné na hinscne agus na gCeart Daonna de na gníomhaíochtaí ábhartha uile. Áirítear, sa Chlár Gníomhaíochta, maoiniú chun tacú le AA agus le gníomhaithe ábhartha eile san obair chun creat ilchríochach um chomhlíonadh Ceart Daonna agus um chomhlíonadh an dlí dhaonnúil idirnáisiúnta a bhunú, a bheidh infheidhme maidir le OTSanna faoi stiúir Afracach.

               4.IMPLEACHTAÍ BUISÉADACHA

                  Neamhbhainteach

                  Níl CEF ina chuid de bhuiséad AE.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  I dtaca le socruithe faireacháin, meastóireachta agus tuairiscithe, is éard atá iontu na socruithe is infheidhme maidir leis an 11ú CEF agus atá beartaithe i gClár Gníomhaíochta APF 2019-2020.

               •Doiciméid mhíniúcháin (le haghaidh treoracha)

                  Neamhbhainteach

               •Míniúchán mionsonraithe ar fhorálacha sonracha an togra

                  Foráiltear le mír (1) d’Airteagal 1 den togra go leithdháilfear cistí saortha dar méid suas go huasmhéid EUR 129 milliún ón 10ú CEF chun athshlánú a dhéanamh ar APF chun aghaidh a thabhairt ar na riachtanais airgeadais mheasta go ceann dheireadh an chéad 6 mhí de 2021.

                  Foráiltear le mír (2) d’Airteagal 1 gurb iad rialacha an 11ú CEF a bheidh infheidhme (na Rialacháin Cur Chun Feidhme agus Airgeadais
                     18
                  ).

                  Déantar foráil le hAirteagal 2 maidir le dáta teacht i bhfeidhm an chinnidh.

               2020/0228 (NLE)

               Togra le haghaidh

               CINNEADH ÓN gCOMHAIRLE

               maidir le leithdháileadh cistí arna saoradh ó thionscadail faoin 10ú Ciste Eorpach Forbraíochta chun athshlánú a dhéanamh ar an tSaoráid um Shíocháin san Afraic

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint don Chomhaontú Inmheánach idir Ionadaithe Rialtais Bhallstáit an Aontais Eorpaigh, agus iad cruinn i dtionól den Chomhairle, maidir le maoiniú na cabhrach ón Aontas Eorpach faoin gcreat airgeadais ilbhliantúil le haghaidh na tréimhse 2014 go 2020, i gcomhréir le Comhaontú Comhpháirtíochta ACC-AE, agus maidir le leithdháileadh cúnaimh airgeadais do na Tíortha agus Críocha Thar Lear a bhfuil feidhm ag Cuid a Ceathair den Chonradh ar Fheidhmiú an Aontais Eorpaigh maidir leo
                  19
               , agus go háirithe Airteagal 1(4) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An iarracht ar son na síochána agus na slándála atá á déanamh ag an Aontas Eorpach ar ilchríoch na hAfraice faoin tSaoráid um Shíocháin san Afraic (APF), ba cheart leanúint di go deireadh mhí Iúil 2021 nó go dtí go n‑éagfaidh cur i bhfeidhm an Chomhaontaithe Comhpháirtigh idir comhaltaí Ghrúpa Stát na hAfraice, Mhuir Chairib agus an Aigéin Chiúin (“ACC”) de pháirt amháin, agus an tAontas Eorpach agus a Bhallstáit, den pháirt eile (“Comhaontú Comhpháirtíochta ACC-AE”)
                  20
               , cibé dáta is luaithe acu.

               (2)Is é suas go EUR 129 000 000 an meastachán ar riachtanais airgeadais APF le haghaidh na tréimhse ó Eanáir 2021 go Meitheamh 2021.

               (3)Is iomchuí cistí arna saoradh ó thionscadail faoin 10ú CEF a úsáid chun a áirithiú go maoineofar APF go deireadh mhí an Mheithimh 2021 nó go dtí dáta éaga Chomhaontú Comhpháirtíochta ACC-AE, cibé dáta is luaithe acu.

               (4)Ba cheart na cistí breise sin a bheith ag maoiniú na tacaíochta d’Oibríochtaí Tacaíochta Síochána atá faoi stiúir Afracach.

               (5)Ba cheart na cistí a úsáid i gcomhréir leis an gclár gníomhaíochta APF ábhartha agus i gcomhréir leis na rialacha agus na nósanna imeachta is infheidhme maidir leis an 11ú CEF, mar a leagtar amach i Rialachán (AE) Uimh. 2015/322 ón gComhairle an 2 Márta 2015 maidir leis an 11ú Ciste Eorpach Forbraíochta a chur chun feidhme,
                  21
                agus i Rialachán (AE) 2018/1877 ón gComhairle an 26 Samhain 2018 maidir leis an rialachán airgeadais is infheidhme maidir leis an 11ú Ciste Eorpach Forbraíochta
                  22
               .

               TAR ÉIS AN CINNEADH SEO A GHLACADH:

               Airteagal 1

               Déanfar méid suas go huasmhéid EUR 129 000 000 ó na cistí arna saoradh ó thionscadail faoin 10ú Ciste Eorpach Forbraíochta (CEF) a leithdháileadh chun athshlánú a dhéanamh ar APF ó 1 Eanáir 2021 go 30 Meitheamh 2021 nó go dtí dáta éaga Chomhaontú Comhpháirtíochta ACC-AE, cibé dáta is luaithe acu.

               Úsáidfear na cistí sin i gcomhréir leis na rialacha agus na nósanna imeachta is infheidhme maidir leis an 11ú CEF.

               Airteagal 2

               Tiocfaidh an Cinneadh seo i bhfeidhm an lá tar éis an lae a ghlacfar é.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Comhaontú Comhpháirtíochta idir comhaltaí Ghrúpa Stát na hAfraice, Mhuir Chairib agus an Aigéin Chiúin, de pháirt amháin, agus an Comhphobal Eorpach agus a Bhallstáit, den pháirt eile, arna shíniú in Cotonou an 23 Meitheamh 2000.

                     (2)

                        Cinneadh C(2015)8627 ón gCoimisiún an 7 Nollaig 2015.

                     (3)

                        Cinneadh C(2016)7258 ón gCoimisiún an 17 Samhain 2016.

                     (4)

                        Cinneadh C(2017)2579 ón gCoimisiún an 27 Aibreán 2017, arna leasú le Cinneadh C(2018)1258 ón gCoimisiún an 23 Feabhra 2018.

                     (5)

                        Cinneadh C(2019)4070 ón gCoimisiún an 6 Meitheamh 2019.

                     (6)

                        An togra ón gCoimisiún maidir le Creat Airgeadais Ilbhliantúil 2021-2027, Bealtaine 2018.

                     (7)

                        HR(2018)94 an 13 Meitheamh 2018.

                     (8)

                        Ní hé atá ann seo fasach maidir le húsáid fhéideartha cistí saortha ó CEFanna a bhí ann roimhe seo, rud a chinnfear, go fóill, le cinneadh a ghlacfaidh na Ballstáit ar bhonn cás ar chás, i gcomhréir le hAirteagal 55 de Rialachán (AE) 2018/1877 ón gComhairle an 26 Samhain 2018 maidir leis an rialachán airgeadais is infheidhme i leith an 11ú Ciste Eorpach Forbraíochta.

                     (9)

                        Fís Chomhroinnte, Comhghníomhaíocht: Eoraip níos láidre. Straitéis Dhomhanda maidir le Beartas Eachtrach agus Slándála an Aontais Eorpaigh, Meitheamh 2016.

                     (10)

                        Ráiteas comhpháirteach ón gComhairle agus ó ionadaithe rialtais na mBallstát ar chruinniú dóibh sa Chomhairle, i bParlaimint na hEorpa agus sa Choimisiún Eorpach (2017/C 210/01): An Comhdhearcadh Eorpach nua maidir le Forbraíocht - “Ár Saol, Ár nDínit, Ár dTodhchaí”, 7 Meitheamh 2017.

                     (11)

                        An Coimisiún Eorpach agus Ardionadaí an Aontais do Ghnóthaí Eachtracha agus don Bheartas Slándála, Teachtaireacht Chomhpháirteach chuig Parlaimint na hEorpa agus chuig an gComhairle: I dtreo Straitéis Chuimsitheach leis an Afraic, JOIN(2020) 4, an 9 Márta 2020.

                     (12)

                        Cinneadh C(2015)7766 ón gCoimisiún an 13 Samhain 2015 maidir le glacadh an Pháipéir Straitéise agus an Chláir Tháscaigh le haghaidh comhar laistigh d’Eagraíocht ACC idir an tAontas Eorpach agus Grúpa Stát ACC, 2014-2020.

                     (13)

                        Rialachán ón gComhairle (AE) 2015/322 an 2 Márta 2015.

                     (14)

                        Comhaontú Inmheánach idir Ionadaithe Rialtais Bhallstáit an Aontais Eorpaigh, agus iad cruinn i dtionól den Chomhairle, maidir le maoiniú na cabhrach ón Aontas Eorpach faoin gcreat airgeadais ilbhliantúil le haghaidh na tréimhse 2014 go 2020, i gcomhréir le Comhaontú Comhpháirtíochta ACC-AE, agus maidir le leithdháileadh cúnaimh airgeadais do na Tíortha agus Críocha Thar Lear a bhfuil feidhm ag Cuid a Ceathair den Chonradh ar Fheidhmiú an Aontais Eorpaigh maidir leo (IO L 210, 6.8.2013, lch. 1).

                     (15)

                        Airteagal 1(4) de Chomhaontú Inmheánach an 11ú CEF agus Airteagal 55 de Rialachán (AE) 2018/1877 ón gComhairle an 26 Samhain 2018 maidir leis an rialachán airgeadais is infheidhme maidir leis an 11ú Ciste Eorpach Forbraíochta.

                     (16)

                        IO L 210, 6.8.2013, lgh. 1–14.

                     (17)

                        Cinneadh C(2019)4070 ón gCoimisiún an 6 Meitheamh 2019.

                     (18)

                        Rialachán (AE) 2015/322 ón gComhairle an 2 Márta 2015 maidir le cur chun feidhme an 11ú Ciste Eorpach Forbraíochta, agus Rialachán (AE) 2018/1877 ón gComhairle an 26 Samhain 2018 maidir leis an rialachán airgeadais is infheidhme i leith an 11ú Ciste Eorpach Forbraíochta.

                     (19)

                        IO L 210, 6.8.2013, lch. 1.

                     (20)

                        Comhaontú (IO L 317, 15.12.2000, lch. 3) arna leasú leis an gComhaontú a síníodh i Lucsamburg an 25 Meitheamh 2005 (IO L 209, 11.8.2005, lch. 27) agus leis an gComhaontú a síníodh in Ouagadougou an 22 Meitheamh 2010 (IO L 287, 4.11.2010, lch. 3).

                     (21)

                        IO L 58, 3.3.2015, lgh. 1–16.

                     (22)

                        IO L 307, 3.12.2018, lgh. 1–21.


               AN COIMISIÚN EORPACH
            An Bhruiséil,2.7.2019
            COM(2019) 600 final
            Togra le haghaidh
            CINNEADH Ó PHARLAIMINT NA hEORPA AGUS ÓN gCOMHAIRLE
            lena leasaítear Cinneadh (AE) 2019/276 a mhéid a bhaineann le coigeartuithe ar na méideanna arna bhforscaoileadh ón Ionstraim Sholúbthachta le haghaidh 2019 chun úsáide i gcomhair imirce, insreabhadh dídeanaithe agus bagairtí slándála

               MEABHRÁN MÍNIÚCHÁIN

                  Chinn Parlaimint na hEorpa agus an Chomhairle an 12 Nollaig 2018 ar an Ionstraim Sholúbthachta a fhorscaoileadh le haghaidh méid EUR 1 164 milliún: EUR 179 milliún le haghaidh cheannteideal 1a Iomaíochas le haghaidh Fáis agus Post chun príomhchláir iomaíochais (eadhon an clár Fís 2020 agus an clár Erasmus+) a atreisiú, agus EUR 985,6 milliún le haghaidh cheannteideal 3 mar a mhol an Coimisiún.

               Cuireann an Coimisiún isteach inniu dréachtbhuiséad leasaitheach Uimh. 4/2019
                  1
                ina náirítear laghduithe ar leibhéal na leithreasuithe i gcomhair gealltanas le haghaidh cheannteidil 1a agus 3 ar aon agus dá bhrí sin fágtar gur lú is gá an Ionstraim Sholúbthachta a úsáid. Gabhann an togra seo leis an dréachtbhuiséad leasaitheach agus tá sé d'aidhm leis coigeartú a dhéanamh dá réir sin ar na méideanna arna bhforscaoileadh ón Ionstraim Sholúbthachta agus cuspóir an fhorscaoilte á urramú lena linn sin.

               EUR 1 090 milliún (laghdú ar EUR 1 164 milliún) a bheidh san fhorscaoileadh coigeartaithe sin na hIonstraime Solúbthachta, agus is le haghaidh cheannteideal 1a EUR 160 milliún den mhéid sin agus is le haghaidh cheannteideal 3 EUR 930 milliún de.

               Leis an gcinneadh forscaoilte seo atá beartaithe, leasófar Cinneadh (AE) 2019/276 an 12 Nollaig 2018
                  2
               .

               Tugtar, sa tábla thíos, na leithreasuithe táscacha i gcomhair íocaíochta a chomhfhreagraíonn don fhorscaoileadh laghdaithe atá beartaithe ón Ionstraim Sholúbthachta:

               (in EUR milliúin, ag praghsanna reatha)

                        Bliain

                        Leithreasuithe íocaíochta a bhaineann le forscaoileadh na hionstraime solúbthachta in 2019

                        2019

                        511,5

                        2020

                        242,3

                        2021

                        126,3

                        2022

                        132,0

                        2023

                        78,3

                        Iomlán

                        1 090,4

               Togra le haghaidh

               CINNEADH Ó PHARLAIMINT NA hEORPA AGUS ÓN gCOMHAIRLE

               lena leasaítear Cinneadh (AE) 2019/276 a mhéid a bhaineann le coigeartuithe ar na méideanna arna bhforscaoileadh ón Ionstraim Sholúbthachta le haghaidh 2019 chun úsáide i gcomhair imirce, insreabhadh dídeanaithe agus bagairtí slándála

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Chomhaontú Idirinstitiúideach an 2 Nollaig 2013 idir Parlaimint na hEorpa, an Chomhairle agus an Coimisiún maidir le smacht buiséadach, le comhar i dtaca le hábhair bhuiséadacha agus le bainistíocht fhónta airgeadais
                  3
               , agus go háirithe pointe 12 de,

               Ag féachaint don togra ón gCoimisiún Eorpach,

               De bharr an méid seo a leanas:

               (1)Tá sé beartaithe leis an Ionstraim Sholúbthachta go mbeifear in ann caiteachas a mhaoiniú, ar caiteachas é a shainaithnítear go soiléir agus nach bhféadfaí a mhaoiniú faoi na huasteorainneacha a bheadh le fáil le haghaidh ceann amháin nó níos mó de na ceannteidil eile.

               (2)Is é EUR 600 000 000 (praghsanna 2011), mar a leagtar síos in Airteagal 11 de Rialachán (AE, Euratom) Uimh. 1311/2013 ón gComhairle
                  4
               , uasteorainn an mhéid bhliantúil a bheidh ar fáil le haghaidh na hIonstraime Solúbthachta, agus í sin arna méadú, i gcás inarb infheidhme, le méideanna gan chaitheamh a chuirtear ar fáil i gcomhréir leis an dara fomhír de mhír 1 den Airteagal sin.

               (3)An 12 Nollaig 2018 ghlac Parlaimint na hEorpa agus an Chomhairle Cinneadh (AE) 2019/276
                  5
                maidir leis an Ionstraim Sholúbthachta a fhorscaoileadh, le haghaidh na bliana airgeadais 2019, i gcomhair méid EUR 178 715 475 de bhreis ar uasteorainn cheannteideal 1a (Iomaíochas le haghaidh Fáis agus Post) chun príomhchláir iomaíochais a atreisiú agus i gcomhair méid EUR 985 629 138 de bhreis ar cheannteideal 3 (Slándáil agus saoránacht) chun bearta i réimsí na himirce, na ndídeanaithe agus na slándála a mhaoiniú.

               (4)San áireamh i nDréachtbhuiséad Leasaitheach Uimh. 4/2019
                  6
                tá laghduithe ar leibhéal na leithreasuithe i gcomhair gealltanas le haghaidh cheannteidil 1a agus 3 ar aon agus dá bhrí sin fágtar gur lú is gá an Ionstraim Sholúbthachta a úsáid. Dá bhrí sin is gá coigeartú a dhéanamh dá réir sin ar na méideanna arna bhforscaoileadh ón Ionstraim Sholúbthachta le haghaidh 2019. Is gá freisin coigeartú a dhéanamh ar an bpróifíl íocaíochta a bhfuil ionchas léi.

               (5)Ba cheart, dá bhrí sin, Cinneadh (AE) 2019/276 a leasú dá réir sin.

               (6)Forscaoileadh na hIonstraime Solúbthachta, glactar é d’aon uain leis an leasú ar bhuiséad 2019 arae ceadaítear leis maoiniú a dhéanamh ar ghníomhaíochtaí áirithe agus an maoiniú sin os cionn uasteorainn a leagtar síos sa Chreat Airgeadais Ilbhliantúil. Chun an comhleanúnachas leis an leasú sin a áirithiú, ba cheart an Cinneadh seo a theacht i bhfeidhm an lá a ghlactar é.

               TAR ÉIS AN CINNEADH SEO A GHLACADH:

               Airteagal 1

               Leasaítear an chéad fhomhír de mhír 1 d’Airteagal 1 de Chinneadh (AE) 2019/276 mar a leanas: Cuirtear “EUR 160 195 475” in ionad “EUR 178 715 475” agus cuirtear “EUR 930 188 138” in ionad “EUR 985 629 138”. Sa chéad fhomhír de mhír 2, cuirtear an méid seo a leanas in ionad phointí (a) go (e):

               “(a)
                     EUR 511 468 976 in 2019;

               (b)
                     EUR 242 308 256 in 2020;

               (c)
                     EUR 126 300 853 in 2021;

               (d)
                     EUR 131 990 641 in 2022;

               (e)
                     EUR 78 314 887 in 2023."

               Airteagal 2

               Tiocfaidh an Cinneadh seo i bhfeidhm lá a fhoilsithe in Iris Oifigiúil an Aontais Eorpaigh

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        COM(2019) 610, 2.7.2019.

                     (2)

                        IO L54, 22.2.2019, lch. 3.

                     (3)

                        IO L 373, 20.12.2013, lch. 1

                     (4)

                        Rialachán (AE, Euratom) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014 go 2020 (IO L 347, 20.12.2013, lch. 884).

                     (5)

                        Cinneadh (AE) 2019/276 ó Pharlaimint na hEorpa agus ón gComhairle an 12 Nollaig 2018 maidir leis an Ionstraim Sholúbthachta a shlógadh chun príomhchláir le haghaidh iomaíochas an Aontais a atreisiú agus chun maoiniú a dhéanamh ar bhearta buiséadacha láithreacha chun aghaidh a thabhairt ar dhúshláin leanúnacha na himirce, insreabhadh na ndídeanaithe agus bagairtí slándála (IO L 54, 22.2.2019, lch. 3).

                     (6)

                        COM(2019) 610 an 2 Iúil 2019.


               AN COIMISIÚN EORPACH
            An Bhruiséil,18.9.2020
            COM(2020) 570 final
            2020/0261(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhthionól Ginearálta de chuid OIV an 27 Samhain 2020 i ndáil leis na rúin OIV a bhfuil sé beartaithe iad a ghlacadh a bhféadfadh éifeachtaí dlíthiúla ar dhlí an Aontais a bheith mar thoradh orthu.

               2.COMHTHÉACS AN TOGRA

               2.1.An stádas ar leith atá ag an Aontas laistigh de OIV

               Tá 47 Stát ina mbaill de OIV i láthair na huaire, lena n‑áirítear 20 Stát ar Ballstáit den Aontas iad. Níl an tAontas ina bhall de OIV. Mar sin féin, ón 20 Deireadh Fómhair 2017, tá OIV ag deonú don Aontas an stádas ar leith dá bhforáiltear in Airteagal 4 de Rialacha Nós Imeachta OIV, lena gcuirtear ar a chumas idirghabháil a dhéanamh in oibreacha na gCoimisiún, na bhFo-Choimisiún agus na ngrúpaí saineolaithe agus freastal ar chruinnithe an Tionóil Ghinearálta agus an Choiste Feidhmiúcháin.

               2.2.OIV

               Eagraíocht eolaíoch, theicniúil, idir-rialtasach is ea an Eagraíocht Idirnáisiúnta um Fhíniúin agus um Fhíon (OIV) atá gníomhach in earnáil an fhíonsaothraithe, na ndeochanna fíonbhunaithe, na bhfíonchaor boird, na rísíní agus táirgí fíniúna eile. Is iad cuspóirí OIV (i) eolas a sholáthar maidir le bearta lena bhféadfar ábhair leasa na dtáirgeoirí, na dtomhaltóirí agus imreoirí eile in earnáil na dtáirgí finiúna agus fíona a thabhairt san áireamh, (ii) cúnamh a thabhairt d’eagraíochtaí idirnáisiúnta a bhfuil baint acu le gníomhaíochtaí caighdeánúcháin agus (iii) cur le comhchuibhiú idirnáisiúnta na gcleachtas agus na gcaighdeán atá ann cheana.

               2.3.An gníomh atá beartaithe ag OIV

               Reáchtálfar an chéad Tionól Ginearálta eile de chuid OIV i bPáras an 27 Samhain 2020. Sa chomhthéacs sin agus ar bhonn pléití a rinneadh i measc an ghrúpa saineolaithe ag físchruinnithe i mí an Mheithimh 2020, is féidir a mheas go mbeidh na rúin seo a leanas, a mbeidh éifeacht dhlíthiúil ar dhlí an Aontais, ar chlár an Tionóil Ghinearálta lena nglacadh:

               –Dréachtrún OENO-TECHNO 19-659 lena ndéantar nuashonrú ar na cleachtais chomhfhreagracha fíoneolaíochta. Dréachtrúin OENO-TECHNO 17-614A, 17-614B agus 18-634 lena mbunaítear cleachtais nua fíoneolaíochta. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013
                  1
               , beidh éifeacht dhlíthiúil ag na rúin sin ar dhlí an Aontais;

               –Dréachtrúin OENO-MICRO 16-594B lena mbunaítear cleachtais nua fíoneolaíochta. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, beidh éifeacht dhlíthiúil ag an Rún sin ar dhlí an Aontais.

               –Dréachtrúin OENO-SPECIF 18-643 lena mbunaítear monagraf a chinnfidh sonraíochtaí aitheantais coirníní stiréin‑dévinilbeinséine asúiteacha, Dréachtrún OENO-SPECIF 18-644 lena mbunaítear sonraíochtaí aitheantais sulfáite cailciam agus Dréachtrún OENO-SPECIF 18-645 lena mbunaítear modh chun meánmhais mhóilíneach choibhneasta polaspartáite potaisiam a chinneadh. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013 agus le hAirteagal 9 de Rialachán Tarmligthe (AE) 2019/934
                  2
               , beidh éifeacht dhlíthiúil ag na rúin sin ar dhlí an Aontais.

               –Dréachtrúin OENO-SCMA 17-618 agus 17-620 lena mbunaítear modhanna nua anailíse. I gcomhréir le hAirteagal 80(3)(a) agus Airteagal 80(5) de Rialachán (AE) Uimh. 1308/2013, beidh éifeacht dhlíthiúil ag na Rúin seo ar dhlí an Aontais.

               Faoi mar a bhí san am a chuaigh thart, is féidir a mheas go dtiocfaidh éabhlóid ar chlár chruinniú Thionól Ginearálta OIV agus go gcuirfear ar an gclár Rúin eile a mbeidh éifeachtaí dlíthiúla ar dhlí an Aontais mar thoradh orthu. Chun éifeachtúlacht obair an Tionóil Ghinearálta a áirithiú agus sin a dhéanamh ar dhóigh a léiríonn urraim do rialacha na gConarthaí, déanfaidh an Coimisiún forlíonadh nó leasú in am trátha ar an togra reatha chun é a chur ar a chumas don Chomhairle an seasamh a ghlacadh a bheidh le glacadh maidir leis na Rúin sin freisin.

               3.An seasamh atá le glacadh thar ceann an Aontais

               Rinne saineolaithe eolaíocha agus teicniúla de chuid earnáil an fhíona plé fairsing ar na Dréachtrúin a chuirfear chun vóta ag an gcéad Tionól Ginearálta eile de chuid OIV. Cuireann siad le comhchuibhiú idirnáisiúnta na gcaighdeán fíona agus leagfar amach leo creat lena n‑áiritheofar iomaíocht chóir i dtrádáil tháirgí earnáil an fhíona. Dá bhrí sin ba tacú leo.

               4.Bunús dlí

               4.1.Bunús dlí don nós imeachta

               4.1.1.Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos “na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe..”

               Tá feidhm ag Airteagal 218(9) CFAE gan beann ar cé acu atá an tAontas ina bhall den chomhlacht nó ina pháirtí sa chomhaontú, nó nach bhfuil
                  3
               .

               Áirítear leis an gcoincheap “gníomhartha a bhfuil éifeachtaí dlíthiúla leo” gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach “a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh”
                  4
               .

               4.1.2.Feidhm maidir leis an gcás seo

               Eagraíocht eolaíoch, theicniúil, idir-rialtasach is ea an Eagraíocht Idirnáisiúnta um Fhíniúin agus um Fhíon (OIV) atá gníomhach san earnáil an fhíonsaothraithe, deochanna fíonbhunaithe, fíonchaora boird, rísíní agus táirgí fíniúna eile. Tá 47 Stát ina mbaill de OIV i láthair na huaire, lena n‑áirítear 20 Stát ar Ballstáit den Aontas iad. Níl an tAontas ina bhall de OIV. Mar sin féin, ón 20 Deireadh Fómhair 2017, tá OIV ag deonú don Aontas an stádas ar leith dá bhforáiltear in Airteagal 4 de Rialacha Nós Imeachta OIV, lena gcuirfear ar a chumas idirghabháil in oibreacha na gCoimisiún, na bhFo-Choimisiún agus na ngrúpaí saineolaithe agus freastal a dhéanamh ar chruinnithe an Tionóil Ghinearálta agus an Choiste Feidhmiúcháin.

               De bhun Rialachán (AE) Uimh. 1308/2013 ó Pharlaimint na hEorpa agus ó Chomhairle na hEorpa agus Rialachán Tarmligthe (AE) 2019/934, bíonn éifeacht dhlíthiúil le rúin áirithe arna nglacadh agus arna bhfoilsiú ag OIV ar dhlí an Aontais. Seasamh an Aontais maidir leis na Rúin sin i ndáil le hábhair atá faoina inniúlacht, ba cheart don Chomhairle é a ghlacadh agus ba cheart do na Ballstáit ar baill de OIV iad é a chur in iúl ag na cruinnithe OIV , ag gníomhú go comhpháirteach dóibh chun leas an Aontais.

               Dá bhrí sin, is é Airteagal 218(9) CFAE an bunús dlí nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ar ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile a shainaithint mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann príomhchuspóir na nDréachtrún atá beartaithe le comhchuibhiú na gcaighdeán fíona agus dá bhrí sin le cur i bhfeidhm comhbheartas talmhaíochta. Dá bhrí sin, is é Airteagal 43 CFAE bunús dlí substainteach an chinnidh atá beartaithe.

               4.3.Conclúid

               Is é Airteagal 43 ba cheart a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ní bhaineann le hábhar

               2020/0261 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43 de, i gcomhréir le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Déanfaidh an Eagraíocht Idirnáisiúnta um Fhíniúin agus um Fhíon (OIV) scrúdú ar rúin a mbeidh éifeachtaí dlíthiúla leo chun críocha Airteagal 218(9) CFAE sa chéad Tionól Ginearálta eile a bheidh aici an 27 Samhain 2020 agus d’fhéadfadh sé go nglacfadh sí na rúin sin.

               (2)Níl an tAontas ina bhall de OIV. Mar sin féin,, an 20 Deireadh Fómhair 2017, bhronn OIV an stádas ar leith don Aontas dá bhforáiltear in Airteagal 4 de Rialacha Nós Imeachta OIV.

               (3)Tá 20 Ballstát ina mbaill de OIV. Beidh deis ag na Ballstáit sin leasuithe ar dhréachtrúin OIV a mholadh agus iarrfar orthu roinnt de dhréachtrúin OIV a ghlacadh sa chéad Tionól Ginearálta eile de chuid OIV an 27 Samhain 2020.

               (4)Seasamh an Aontais maidir leis na rúin sin i ndáil le hábhair atá faoina inniúlacht, ba cheart dá bhrí sin don Chomhairle é a ghlacadh agus ba cheart do na Ballstáit ar baill de OIV iad é a chur in iúl ag na cruinnithe de chuid OIV, ag gníomhú go comhpháirteach dóibh chun leas an Aontais.

               (5)De bhun Rialachán (AE) Uimh. 1308/2013 de Pharlaimint na hEorpa agus den Chomhairle
                  5
                agus Rialachán Tarmligthe (AE) 2019/934
                  6
               , beidh éifeachtaí dlíthiúla le rúin áirithe arna nglacadh agus arna bhfoilsiú ag an gCoimisiún.

               (6)Foráiltear le hAirteagal 80(3)(a) de Rialachán (AE) Uimh. 1308/2013 go mbeidh ar an gCoimisiún na cleachtais fíoneolaíochta agus na modhanna anailíse a mhol agus a d’fhoilsigh OIV a thabhairt san áireamh agus é ag údarú cleachtas fíoneolaíochta.

               (7)Foráiltear le hAirteagal 80(5) de Rialachán (AE) Uimh. 1308/2013, agus modhanna anailíse á leagan síos ag an gCoimisiún lena gcinnfear comhdhéanamh tháirgí earnáil an fhíona, go mbunóidh sé na modhanna sin ar aon mhodh ábhartha arna mholadh agus arna fhoilsiú ag OIV mura rud é go mbeidís neamhéifeachtach nó neamhchuí i bhfianaise an chuspóra atá á shaothrú ag an Aontas.

               (8)Foráiltear le hAirteagal 90(2) de Rialachán (AE) Uimh. 1308/2013 i dtaca le táirgí earnáil an fhíona a allmhairítear chun an Aontais, go dtáirgear na táirgí sin i gcomhréir le cleachtais fíoneolaíochta arna n‑údarú ag an Aontas de bhun an Rialacháin nó, roimh an údarú sin, a tháirgtear i gcomhréir le cleachtais fíoneolaíochta arna moladh agus arna bhfoilsiú ag OIV.

               (9)Foráiltear le hAirteagal 9(1) de Rialachán Tarmligthe (AE) 2019/934 gurb iad na sonraíochtaí íonachta agus na sonraíochtaí aitheantais a bhaineann le substaintí a úsáidtear i gcleachtais fíoneolaíochta, i gcás nach leagann an Coimisiún síos iad, na sonraíochtaí dá dtagraítear i gcolún 4 de Thábla 2 i gCuid A d'Iarscríbhinn I a ghabhann leis an Rialachán sin, a thagraíonn do chomhaid Codex OIV.

               (10)Déantar nuashonrú ar na cleachtais chomhfhreagracha fíoneolaíochta le dréachtrún OENO-TECHNO 19-659. Le dréachtrúin OENO-TECHNO 17-614A, 17-614B agus 18-634 leagtar síos cleachtais nua fíoneolaíochta. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, is Rúin iad sin a mbeidh éifeachtaí dlíthiúla leo.

               (11)Le dréachtrúin OENO-MICRO 16-594B, leagtar síos cleachtais nua fíoneolaíochta. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, is Rún é sin a mbeidh éifeachtaí dlíthiúla leis.

               (12)Le dréachtrúin OENO-SPECIF 18-643, 18-644 agus 18-645, leagtar síos sonraíochtaí aitheantais substaintí áirithe i gcleachtais fíoneolaíochta. I gcomhréir le hAirteagal 80(3)(a) agus Airteagal 90(2) de Rialachán (AE) Uimh. 1308/2013, agus le hAirteagal 9 Rialachán Tarmligthe (AE) 2019/934, is Rúin iad sin a mbeidh éifeachtaí dlíthiúla leo.

               (13)Le dréachtrúin OENO-SCMA 17-618 agus 17-620, leagtar síos modhanna nua anailíse. I gcomhréir le hAirteagal 80(3)(a) agus Airteagal 80(5) de Rialachán (AE) Uimh. 1308/2013, is Rúin iad ina mbeidh éifeachtaí dlíthiúla leo.

               (14)Rinne saineolaithe eolaíocha agus teicniúla earnáil an fhíona plé fairsing ar na Dréachtrúin sin. Cuireann siad le comhchuibhiú idirnáisiúnta na gcaighdeán fíona agus leagfaidh siad amach creat lena n‑áiritheofar iomaíocht chóir i dtrádáil tháirgí earnáil an fhíona. Da bhrí sin ba cheart tacú leo.

               (15)Chun go mbeidh an tsolúbthacht is gá ann i rith na caibidlíochta roimh chruinniú Thionól Ginearálta OIV, ba cheart údarú a thabhairt do na Ballstáit ar baill de OIV iad aontú le hathruithe ar na Rúin sin ar choinníoll nach n‑athrófar a substaint le hathruithe sin,

               TAR ÉIS AN CINNEADH SEO A GHLACADH:

               Airteagal 1

               Leagtar amach seasamh an Aontais san Iarscríbhinn agus cuirfidh na Ballstáit ar Baill de OIV iad an seasamh sin in iúl ag Tionól Ginearálta OIV an 27 Samhain 2020, ag gníomhú go comhpháirteach dóibh chun leas an Aontais.

               Airteagal 2

               1.I gcás inar dóigh go ndéanfar difear, le faisnéis eolaíoch nua nó faisnéis teicniúil nua arna cur i láthair roimh chruinnithe OIV, nó lena linn, don seasamh dá dtagraítear in Airteagal 1 atá le glacadh thar ceann an Aontais, iarrfaidh na Ballstáit ar Baill de OIV iad go gcuirfear an vótáil i dTionól Ginearálta OIV ar athló go dtí go mbunófar seasamh an Aontais ar bhonn na ngnéithe nua sin.

               2.Tar éis comhordúcháin, ar an láthair go háirithe, agus in éagmais cinneadh eile ón gComhairle lena mbunaítear seasamh an Aontais, féadfaidh na Ballstáit ar Baill de OIV iad, ag gníomhú go comhpháirteach dóibh chun leas an Aontais, aontú le hathruithe ar na Dréachtrúin dá dtagraítear san Iarscríbhinn nach n‑athraítear a substaint leo.

               Airteagal 3

               Is chuig na Ballstáit a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (IO L 347, 20.12.2013, lch. 671).

                     (2)

                        Rialachán Tarmligthe (AE) 2019/934 an 12 Márta 2019 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle a mhéid a bhaineann le limistéir fíonsaothrúcháin inar féidir an neart alcóil a mhéadú, le cleachtais fíoneolaíochta údaraithe agus srianta is infheidhme maidir le táirgeadh agus caomhnú táirgí fíniúna, leis an íoschéatadán alcóil i gcás fotháirgí agus a ndiúscairt, agus le foilsiú comhad de chuid OIV (IO L 149, 7.6.2019, lch. 1–52)

                     (3)

                        Breithiúnas ó Chúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, mír 64.

                     (4)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (5)

                        Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n‑aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (IO L 347, 20.12.2013, lch. 671).

                     (6)

                        Rialachán Tarmligthe (AE) 2019/934 an 12 Márta 2019 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle a mhéid a bhaineann le limistéir fíonsaothrúcháin inar féidir an neart alcóil a mhéadú, le cleachtais fíoneolaíochta údaraithe agus srianta is infheidhme maidir le táirgeadh agus caomhnú táirgí fíniúna, leis an íoschéatadán alcóil i gcás táirgí agus a ndiúscairt, agus le foilsiú comhad de chuid OIV (IO L 149, 7.6.2019, lch. 1).

    ---documentbreak---

               AN COIMISIÚN EORPACH
            An Bhruiséil,18.9.2020
            COM(2020) 570 final
            IARSCRÍBHINN
            a ghabhann leis an
            Togra le haghaidhCINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

               IARSCRÍBHINN

               Tacóidh na Ballstáit, ag gníomhú dóibh go comhpháirteach chun leas an Aontais, leis na dréachtrúin seo a leanas ag céim 7 maidir le cleachtais fíoneolaíochta, le sonraíochtaí íonachta agus aitheantais i gcomhair substaintí a úsáidtear i gcleachtais fíoneolaíochta agus le modhanna anailíse lena gcinntear comhdhéanamh tháirgí na hearnála fíona, agus is leo sin amháin a thacóidh siad agus beidh an tacaíocht sin faoi réir aon athbhreithnithe a dhéanfar amach anseo ar bhonn forbairtí nua:

               –OENO-TECHNO 17-614A - Cóireáil a dhéanamh ar úrfhíonta le coirníní stiréin-dévinilbeinséine asúiteacha

               –OENO-TECHNO 17-614B - Cóireáil a dhéanamh ar fhíonta le coirníní stiréin-dévinilbeinséine asúiteacha

               –OENO-TECHNO 18-634 - Cóireáil a dhéanamh ar fhíonchaora le réimsí leictreacha bíogacha (PEF)

               –OENO-TECHNO 19-659 - Nuashonrú ar bhileog 3.3.14. Cóireáil a dhéanamh le gumaí ceallalóise (Carbocsaimeitilceallalós)

               –OENO-MICRO 16-594B - Miocrorgánaigh fhiáine a dhíothú in úrfhíonta le próisis ardbhrú leanúnaigh (Homaiginiú le Brú Ultra-ard – UHPH)

               –OENO-SPECIF 18-643 - Monagraf ar choirníní stiréin-dévinilbeinséine asúiteacha

               –OENO-SPECIF 18-644 - Monograf ar shulfáit chailciam

               –OENO-SPECIF 18-645 - Modh chun meánmhais mhóilíneach choibhneasta polaspartáite potaisiam a chinneadh

               –OENO-SCMA 17-618 - Cainníochtú a dhéanamh ar an nglúcós, aigéad malach, aigéad aicéiteach, aigéad fúmarach, aigead sicimeach agus ar an aigéad sorbach i bhfíon le speictriméadracht athshondais mhaighnéadaigh núicléach chainníochtúil (1H NMR)

               –OENO-SCMA 17-620 - Na hailcifeanóil i bhfíonta a chinneadh le crómatagrafaíocht gháis in éineacht le mais‑speictriméadracht (GC-MS nó GC-MS/MS)